కొత్త పంబన్ వంతెన

కొత్త పంబన్ వంతెన అనేది భారతదేశ ప్రధాన భూభాగంలోని మండపం పట్టణాన్ని అలాగే  పంబన్ ద్వీపంలోని రామేశ్వరంతో కలిపే నిలువు లిఫ్ట్ రైల్వే సముద్ర వంతెన. ఇది భారతదేశంలోని మొట్టమొదటి నిలువు లిఫ్ట్ సముద్ర వంతెన. ఈ కొత్త వంతెన 1914 సంవత్సరంలో ప్రారంభించబడిన పాత పంబన్ వంతెనకు సమాంతరంగా నిర్మించబడింది. ఇది 2.07 కి.మీ (1.29 మైళ్ళు) పొడవును, 72 మీ (236 అడుగులు) నిలువు లిఫ్టింగ్ విభాగాన్ని కలిగి ఉంది. తమిళనాడు రాష్ట్రంలోని 111 ఏళ్ల నాటి పంబన్ వంతెన స్థానంలో భారతదేశపు మొట్టమొదటి వర్టికల్ లిఫ్ట్ వంతెనను 2025 ఏప్రిల్ 6 న భారత ప్రధానమంత్రి నరేంద్ర మోదీ ప్రారంభించాడు. 2.07 కి.మీ పొడవైన ఈ వంతెన తమిళనాడులోని రామేశ్వరానికి సముద్ర భద్రత, రైలు అనుసంధానమును అందిస్తుంది. ఈ వంతెనను రైల్ వికాస్ నిగమ్ లిమిటెడ్ సంస్థ ₹535 కోట్లతో నిర్మించింది. ఈ వంతెన ఓడలు వచ్చినపుడు విడిపోయి 72 మీటర్లు ఎత్తు వరకు నిలువుగా నిలబడుతుంది. ఇది ఆధునిక సాంకేతికతో పని చేసే పూర్తి ఆటోమేటిక్ మెకానిజాం ద్వారా పనిచేస్తుంది. ఈ  వంతెన ఎక్కువ కాలం సామర్ధ్యంగా ఉండటం కోసం తుప్పు నిరోధక పదార్థలతో నిర్మించారు.

## పాత పంబన్ వంతెన
పాత పంబన్ వంతెన ఫిబ్రవరి 1914 సంవత్సరంలో ప్రారంభించబడింది, ఇది పంబన్ ద్వీపంలోని రామేశ్వరం, భారతదేశ ప్రధాన భూభాగాల మధ్య రైలు రాకపోకలను నిర్వహించింది. ఈ వంతెన పనిచేయడానికి, దాని జీవితకాలం పొడిగించడానికి అనేక సంవత్సరాలుగా మరమ్మతులు చేసారు. 2013 సంవత్సరంలో జరిగిన ప్రమాదంలో వంతెన దెబ్బతింది. రైల్వే మంత్రిత్వ శాఖ 2016 సంవత్సరంలో వంతెనను అప్‌గ్రేడ్ చేయడానికి ₹25 కోట్లు పెట్టుబడి పెట్టాలని ప్రణాళిక వేసింది. డిసెంబర్ 2018 సంవత్సరంలో వంతెనపై పగుళ్లు ఏర్పడ్డాయి, దీనితో  రైల్వే రాకపోకలను నిలిపివేసారు. భారత ప్రభుత్వం ప్రత్యామ్నాయ వంతెనను నిర్మించాలని భావించింది. డిసెంబర్ 2022 సంవత్సరంలో బాస్క్యూల్ విభాగం పూర్తిగా తుప్పు పట్టి  బలహీనపడటంతో పాత వంతెనపై రైలు రవాణా శాశ్వతంగా నిలిపివేయబడింది. 

## నిర్మాణం
2020 సంవత్సరంలో భారత ప్రభుత్వం పాత పంబన్ వంతెన దగ్గర ₹5 బిలియన్ల వ్యయంతో కొత్త రైల్వే వంతెనను నిర్మిస్తామని ప్రకటించింది. నిర్మాణ ఒప్పందాన్ని రైల్ వికాస్ నిగమ్ లిమిటెడ్‌కు అప్పగించారు. కొత్త వంతెనకు 2019 నవంబర్‌లో ప్రధాన మంత్రి నరేంద్ర మోదీ పునాది రాయి వేశాడు, నిర్మాణం ఫిబ్రవరి 2020 సంవత్సరంలో ప్రారంభమైంది. కొత్త వంతెన పాత వంతెనకు సమాంతరంగా నిర్మించబడింది, ఇది 2.07 కి.మీ (1.29 మైళ్ళు) పొడవు ఉంటుంది. ఇది దాదాపు 72 మీ (236 అడుగులు) బాస్క్యూల్ విభాగాన్ని కలిగి ఉంది, దీనిని షెర్జర్ రోలింగ్ లిఫ్ట్ ట్రనియన్ ఉపయోగించి నిలువుగా ఎత్తవచ్చు, ఇది భారతదేశంలో మొట్టమొదటి నిలువు లిఫ్ట్ సముద్ర వంతెన.ఇది నిలువు లిఫ్టింగ్ స్పాన్‌తో పాటు 18.3 మీ (60 అడుగులు) పొడవు గల 99 స్పాన్‌లను కలిగి ఉంది. ఇది సముద్ర మట్టానికి దాదాపు 12.5 మీ (41 అడుగులు) ఎత్తులో ఉంది, ఇది పాత వంతెన కంటే దాదాపు 3 మీ (9.8 అడుగులు) ఎత్తులో ఉంది. 22 మీ (72 అడుగులు) ఎత్తు వరకు ఓడలు ప్రయాణించడానికి వీలుగా వంతెన మధ్య స్పాన్‌ను పెంచడానికి నిలువు లిఫ్టింగ్ స్పాన్ ఉపయోగించబడుతుంది. సన్‌టెక్ కన్స్ట్రక్షన్ ఇంజనీరింగ్ కన్సల్టెంట్స్ రూపొందించిన, ఐఐటి  మద్రాస్ ధృవీకరించిన 'రిలేషన్‌షిప్ ప్రిన్సిపల్' ఆధారంగా ఆటో లాంచింగ్ పద్ధతిని ఉపయోగించారు. ఈ వంతెన డబుల్ ట్రాక్ రైల్వేను కలిగి ఉండేలా ప్రణాళిక చేయబడింది. సింగిల్ ట్రాక్ కోసం పిల్లర్లు, స్పాన్‌ల నిర్మాణం సెప్టెంబర్ 2024 సంవత్సరంలో పూర్తయింది, 2024 అక్టోబర్‌లో ట్రయల్ రన్‌లు నిర్వహించబడ్డాయి. రైల్వే సేఫ్టీ కమిషన్ 2024 నవంబర్ చివరలో గరిష్టంగా 75 కి.మీ/గం (47 మైళ్ల) వేగంతో రైళ్లను నడపడానికి అనుమతించింది, లిఫ్టింగ్ బాస్క్యూల్ విభాగంలో వేగం 50 కి.మీ/గం (31 మైళ్ల)కి పరిమితం చేయబడింది. ఈ వంతెన ఎక్కువ కాలం  సామర్ధ్యంగా ఉండటం కోసం తుప్పు నిరోధక పదార్థలతో నిర్మించారు. ఈ వంతెనను స్టెయిన్‌లెస్ స్టీల్ రీన్‌ఫోర్స్‌మెంట్, హై-గ్రేడ్ ప్రొటెక్టివ్ పెయింట్, పూర్తిగా వెల్డింగ్ చేసిన జాయింట్‌లతో నిర్మించారు. దీనికి ప్రత్యేక పాలీసిలోక్సేన్ పూతను ఉపయోగించారు. ఇది కఠినమైన సముద్ర వాతావరణంలో ఎక్కువ కాలం మన్నికగా ఉండటానికి తుప్పు నుండి రక్షిస్తుంది.  

## భవిష్యత్ కార్యాచరణ
ఏప్రిల్ 2025 నాటికి, ధనుష్కోడి రైల్వే స్టేషన్ వరకు 17 కి.మీ. రామేశ్వరం-ధనుష్కోడి రైలు మార్గాన్ని పునరుద్ధరించే ప్రణాళిక ఆమోదించబడింది, కానీ రాష్ట్ర ప్రభుత్వంతో పర్యావరణ, ఇతర అనుమతులు లేకపోవడం వలన  కార్యాచరణ ఆలస్యం జరుగుతుంది. రామసేతుకు సమాంతరంగా 23 కి.మీ. పొడవైన ఓవర్-వాటర్ రైలు వంతెన ద్వారా మన్నార్ లైన్‌లోని ప్రస్తుత తలైమన్నార్ పియర్ రైల్వే స్టేషన్‌కు అనుసంధానించడానికి శ్రీలంకకు రైలు మార్గాన్ని విస్తరించాలనే ప్రతిపాదన కూడా 1914 సంవత్సరం నుండి ఉంది. 

## మూలాలు

వర్గం:తమిళనాడు
వర్గం:తమిళనాడు లోని వంతెనలు
వర్గం:సముద్రంపై నిర్మించిన వంతెనలు